हेल्प नेपाल र आर्मीको जित  
त्रिभुवन आर्मी क्लब र टिपटप हेल्प नेपाल क्लबले बुधबार सातौं प्रधानमन्त्री कप एनभीए महिला/पुरुष राष्ट्रिय भलिबल क्लब लिगमा लगातार चौथो जित पाएका छन् ।
काठमाडौँ — त्रिभुवन आर्मी क्लब र टिपटप हेल्प नेपाल क्लबले बुधबार सातौं प्रधानमन्त्री कप एनभीए महिला/पुरुष राष्ट्रिय भलिबल क्लब लिगमा लगातार चौथो जित पाएका छन् ।लिगमा दुवै टोलीको समान ११ अंक भए पनि प्राप्त सेट नतिजाका आधारमा आर्मीको अग्रता रहेको छ । हेल्प नेपालले नेपाल पुलिस क्लबलाई ३–२ को प्रतिस्पर्धात्मक सेटमा पराजित गर्दै अगाडि बढेको हो । हेल्प नेपालले पहिलो सेट २५–२० ले आफ्नो पक्षमा पायो । दोस्रो सेट पुलिसले २५–२० ले आफ्नो जितेपछि खेल १–१ सेटको बरावरीमा पुग्यो । हेल्प नेपालले तेस्रो सेटमा कडा चुनौती सामना गर्दै ३०–२८ ले जितेर खेलमा २–१ को अग्रता बनायो । तर, चौथो सेटमा पुलिसले बाजी मार्‍यो । सेट पुलिसले २५–१८ ले आफ्नो पक्षमा ल्याएपछि खेल २–२ को स्थितिमा पुग्यो । अन्तिम तथा निर्णायक सेट रोचक बन्यो । हेल्प नेपालले २४–२२ को स्कोरमा कब्जा गरेर खेल जित्यो ।अर्को खेलमा आर्मीले पनि विभागीय टोली एपीएफ क्लबसँग ३–२ को संघर्षपूर्ण जित निकालेको थियो । एपीएफले पहिलो सेटमा २५–१८ ले अग्रता बनायो । २५–१६ दोस्रो सेट जितेको आर्मीले तेस्रो सेटमा लय कायम राख्न सकेन र एपीएफलाई २४–२६ ले सुम्पियो । प्रतिस्पर्धात्मक चौथो सेटमा आर्मीले २८–२६ को स्कोर बनाएपछि खेल २–२ को बराबरीमा पुग्यो । अन्तिम तथा निर्णायक सेट १७–१५ ले टुंग्याउँदै आर्मीले खेल जितेको हो । पुरुषतर्फकै अर्को खेलमा शैलुङ बाघढुंगा स्पोर्टस् क्लबले दावाँली मिलन क्लबलाई ३–२ को सेटमा पराजित गर्‍यो । सैलुङले २५–१९, १४–२५, २२–२५, २५–२१, १५–१३ को स्कोरमा नतिजा निकाल्यो । लिगमा शैलुङको पहिलो जित हो ।